Beliggenheten med relativt bred strandflate og gode forhold for jordbruk, gjorde Møkland til en av de største gårdene i daværende Øksnes Vestbygd. Samtidig har stedet dårlige havneforhold og lang vei ut til fiskefeltene på yttersida, og i særlig kalde vintre har det hendt at den indre delen av Møklandsfjorden har frosset til. Dermed ble jordbruk hovednæring for folket på Møkland, mens fiske, gjerne drevet fra Tinden eller Skipnes lenger ute, ble attåtnæring. Antallet bosatte på Møkland nådde ca. 60 personer rundt 1900. Utover på 1900-tallet flatet befolkningsveksten ut.